Фіналісткі паказвалі сябе і ўборы ад беларускіх – заўважым, выключна беларускіх, – дызайнераў пяць разоў. Першы выхад-знаёмства быў звязаны са стыхіяй паветра, і ў ім дзяўчаты лёгкім узмахам рукі, як у фільме “Брыльянтавая рука”, эфектна ператварылі блакітныя сукенкі ў залатыя. Другое дэфіле – выхад у нацыянальных строях і арыгінальных саламяных галаўных уборах – арганічна ўвязалі са стыхіяй зямлі і Годам малой радзімы. Праўда, абяцаныя элементы беларускіх танцаў у гэтым выхадзе можна было ўгледзець з вялікай нацяжкай, але хараство дзяўчат перакрывала абсалютна ўсе агрэхі. Трэці выхад – у купальніках і з бліскучымі чырлідзерскімі пампонамі – натуральна, стаў самым “гарачым” і быў прысвечаны стыхіі агню. Менавіта пасля яго журы выбрала 10 суперфіналістак – прэтэндэнтак на галоўны тытул, якім давялося прайсці інтэлектуальны бліц – перад вялікай публікай хутка і небанальна адказваць на пытанні ад “Міс Беларусь” мінулых гадоў. Насуперак чаканням, зусім ужо банальных разваг пра мір ва ўсім свеце (прывітанне фільму “Міс Кангеніяльнасць”) не прагучала, затое прысутных парадаваў адказ Марыі Васілевіч на пытанне “Што можа зрабіць вас па-сапраўднаму шчаслівай?”.